b'\n_START_ARTICLE_\nEvita (musical)\n_START_SECTION_\nHandling\n_START_PARAGRAPH_\nN\xc3\xa6sten udelukkende med sang f\xc3\xb8lger man Eva gennem de fattige ungdoms\xc3\xa5r uden far til hun ved hj\xc3\xa6lp af mand efter mand stiger h\xc3\xb8jere og h\xc3\xb8jere op ad rangstigen i Buenos Aires finere klasser. Til sidst m\xc3\xb8der hun Juan Per\xc3\xb3n, som er soldat og pr\xc3\xa6sidentkandidat, og sammen vinder de valget. Eva opn\xc3\xa5r helgenstatus og bliver af sit fattige folk d\xc3\xb8bt Evita. Hun d\xc3\xb8r i en ung alder. Gennem hele hendes karriere f\xc3\xb8lger en fort\xc3\xa6llerperson, \'Che\', hende, og han s\xc3\xa6tter konstant et kritisk lys over hendes bedrifter. Che skal h\xc3\xb8jst sandsynligt symbolisere den fattige arbejder i Che Guevaras krop og med hans idealer.\n_START_SECTION_\nMedvirkende\n_START_PARAGRAPH_\nEvita startede som et dobbeltalbum, inden den kom p\xc3\xa5 scenen. Evita blev sunget af Julie Covington, som sagde nej tak til rollen, da "Evita" skulles s\xc3\xa6ttes op i London i 1978._NEWLINE_Paul Jones er Peron, og Colm Wilkinson er Che._NEWLINE_I rollen som Perons elskerinde, der smides ud, havde man Barbara Dickson._NEWLINE_Da musicalen havde premiere i London, blev rollen som Eva Peron (Evita) det helt store gennembrud for Elaine Paige. Joss Ackland var Peron, og David Essex var Che_NEWLINE_I genops\xc3\xa6tningen fra 2006 medvirkede Elena Roger (Som Evita) og Philip Quast (Som Juan Per\xc3\xb3n)._NEWLINE_Da Musicalen blev sat op p\xc3\xa5 Broadway, var det Patti LuPone, der var Evita, og Mandy Patinkin som Che. Bob Gunton var Peron.\n_START_SECTION_\nOps\xc3\xa6tninger i Danmark\n_START_PARAGRAPH_\nEvita blev sat op i Danmark for f\xc3\xb8rste gang allerede i 1980 p\xc3\xa5 Hj\xc3\xb8rring Gymnasium, efter en speciel tilladelse fra Lloyd-Webber/Rice. Forestillingen blev lavet udelukkende p\xc3\xa5 amat\xc3\xb8rbasis; Helge Reinhardt instruerede. Helle J\xc3\xb8rgensen spillede Evita, Jeppe Broder Nissen var Che og Morten L\xc3\xb8nborg Friiis var Peron._NEWLINE_I 1997 havde Evita Danmarks Premiere p\xc3\xa5 Fredericia Teater med professionelle solister, dansere og musikere samt et stort amat\xc3\xb8rkor.  Tina Buchholtz spillede rollen som Evita, Hans Dueholm var Peron, Bjarne Langhoff - Che og Karsten Holm som Magaldi. I orkestergraven (der blev gravet ud - udvidet for at kunne rumme det store orkester) sad Det Jydske Underholdningsorkester under ledelse af dirigent Vagn Egon J\xc3\xb8rgensen. Scenografi/kostumer var af  Else Marie Alvad, og instruktion Helge Reinhardt. Forestillingen spillede endvidere i Musikhuset Aarhus og i Aalborghallen. Forestillingen og dens medvirkende fik fantastiske anmeldelser  - bl.a. 5 stjerner i ekstrabladet._NEWLINE_Det Danske Teater turnerede  i 2001 med deres version af Evita  med Sanne Salomonsen i titelrollen. Claus Kofoed var Peron og  Michael Car\xc3\xb8e var Che. Med dem var et mindre vokalensemble ._NEWLINE_I 2012 havde Musikteatret Holstebro en ops\xc3\xa6tning med Trine Jepsen i titelrollen, Bjarne Henriksen som Juan Per\xc3\xb3n, samt Mads Knarreborg som Che; den var instrueret af Pierre Westerdahl._NEWLINE_I 2014 blev Evita opsat p\xc3\xa5 Det Ny Teater med Charlotte Guldberg i rollen som Eva Per\xc3\xb3n, Jesper Lohmann som Per\xc3\xb3n, samt Tomas Ambt Kofoed som Che. Forestillingen var instrueret af Daniel Bohr og h\xc3\xb8stede enormt gode anmeldelser. I denne udgave af Evita er sangen "You Must Love Me" fra filmatiseringen af musicalen blandt andet inkluderet. _NEWLINE_I april 2019 blev Evita opsat i \xe2\x80\x9cMessecenter Herning\xe2\x80\x9d med Annette Heick i hovedrollen som Eva Per\xc3\xb3n, Kenny Duerlund som Che, samt Christian Berg som Juan Per\xc3\xb3n. Forestillingen blev instrueret af Jens Frausing. I maj 2019 mini-turnerede holdet til Aalborg Kongres og Kultur Center. Ops\xc3\xa6tningen h\xc3\xb8stede udelukkende 5-stjernede anmeldelser, og Heick blev tilmed, af nogle, kaldt den bedste Eva Per\xc3\xb3n p\xc3\xa5 dansk jord. _NEWLINE_Duerlund var i \xc3\xb8vrigt den f\xc3\xb8rste Che i Danmark, med blond h\xc3\xa5r. _NEWLINE_Evita er filmatiseret med Antonio Banderas og Madonna i hovedrollerne.'